钦定古今图书集成/方舆汇编/职方典/第1470卷 > 《黑水辨》前人
## 钦定古今图书集成/方舆汇编/职方典/第1470卷 > 《黑水辨》前人

《禹贡》“黑水，西河唯雍州；华阳黑水，唯梁州。”又曰：“禹导
黑水，至于三危，入于南海。”传论纷纷，或谓其源出某
山，流迳某地；或谓其跨河而南流；或谓其世远而湮
涸；或谓三危在今丽江；或谓窜三苗，不应复在南彝
之地。此皆出于臆度，不足为据。愚之所据，知有经文
而已。夫黑水之源固不可穷，而入南海之水则可数
也。夫陇蜀无入南海之水，唯今滇之兰沧江、潞江二
水，皆由吐蕃西北来，盖与雍州相连，但不知果出张
掖地否？水势并汹涌，皆入南海，是岂所谓黑水者乎？
然潞江西南趋，蜿蜒缅中，内外皆彝，其于梁州之境
若不相属，唯兰沧由西北迤逦向东南，徘徊云南郡
县之界，至交阯入海，今水内皆为汉人，水外即为彝
缅，则禹之所导于分别梁州界者，惟兰沧江足以当
之。孟津之会曰髳人、濮人。以今考之，皆在兰沧江内，
则兰沧江为黑水无疑。《地理志》谓：“南中山曰昆弥，水
曰洛。”《山海经》曰：“洱水西流入于洛。”故兰沧江又名洛
水。《元史》：至元八年，大理劝农官张立道使交阯，并黑
水，跨云南，以至其国。则兰沧江之为黑水益明矣。若
三危山即不在丽江，当亦不远。古今山川之名，因革
不可纪极。夫不可移者，山川之迹也；随时异称者，山
川之名也。不据不可移之迹，而据易变之名，亦末矣。
大都为传论者未尝知三省地形，但谓陇在蜀之北，
蜀在滇之东北，而《禹贡》言黑水为梁、雍二州之界，又
入南海，故不得不疑其跨河。曾不知陇、蜀、滇三省鼎
足而立，陇则西南斜长入蜀滇则西北斜长近陇蜀
则尖长入滇陇之间正如三足旛。然黑水之源正在
旛头。故雍以黑水为西界，对西河而言也；梁以黑水
为南界，对华阳而言也。盖各举两端，若曰西河在雍
东，黑水在雍西，华山在梁北，黑水在梁南云尔。故曰
梁州可移。而华阳黑水之梁不可移也。今能因澜沧
江入南海之流而穷其源。则所谓黑水者可知已。